《双桂堂为宜兴张世麟世凤赋》
明代·顾清

美人出南国，文采并娴都。风云一朝会，联步起天衢。

伯也空冀一，叔兮照三吴。何异同根桂，分庭各敷腴。

春风会京邑，闾里增欢娱。联芳世所羡，况此一岁俱。

峨峨双桂堂，丽榜辉新图。清芬既不异，茂干宜相扶。

昔闻云间陆，亦有眉山苏。往迹炳如在，师贤在吾徒。

皇风发雅奏，金石间笙竽。愿附棠华咏，千秋扬令模。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。